הערכה: פילבר יערוך שימוע לפני ביטול ההפרדה המבנית בבזק - גלובס
גלובס טק הערכה: פילבר יערוך שימוע לפני ביטול ההפרדה המבנית בבזק
הערכה: פילבר יערוך שימוע לפני ביטול ההפרדה המבנית בבזק
זאת בעקבות חוות-דעת של היועצת המשפטית במשרד התקשורת, עו"ד דנה נויפלד
גד פרץ 31.10.2016
חרף מאמציו של מנכ"ל משרד התקשורת, שלמה פילבר, לקדם את ביטול ההפרדה המבנית בבזק ללא שימוע ציבורי, מסתמן כי בעקבות חוות-דעת של היועצת המשפטית במשרד התקשורת, עו"ד דנה נויפלד, ייאלץ המשרד לפרסם שימוע לציבור לפני ביטול ההפרדה המבנית בבזק.
עוד מתברר כי ביטול ההפרדה המבנית ייעשה בשלבים, ולא במהלך אחד כפי שבזק ציפתה. לפיכך צפויים להתפרסם סדרה של שימועים, לפני כל אחד מהשלבים. השלב הראשון בביטול ההפרדה יהיה, כפי שפורסם ב"גלובס", ביטול ההפרדה התאגידית - הפיכתן של בזק ו-yes לחברה אחת, תוך שמירה על ההפרדה בשירותים, בעובדים ובהנהלה.
גם השלב הראשון של ביטול ההפרדה התאגידית צפוי להיתקל בהתנגדות קשה ביותר מצד יתר החברות בענף, בעיקר בגלל שיישומו יחייב פיקוח מוגבר הרבה יותר על חברת בזק, והמפעילים בשוק אינם מאמינים שהמשרד מסוגל לכך. כל עוד בזק ו-yes פעלו כשתי חברות נפרדות היה קל יחסית לפקח על פעילותן המשותפת - אך כאשר ימוזגו החברות, גם אם ישמר האיסור על שיתוף פעולה ביניהן, המשרד יתקשה מאוד לאכוף זאת.
ממשרד התקשורת נמסר: "המשרד מגבש את המהלכים לקידום הפרדה מבנית כפי שנקבע במסמך המדיניות של כחלון . יבוצעו שימועים על יישום השלבים בביטול ההפרדה".